Reka Bentuk Kurikulum

**1.Konsep Reka Bentuk Kurikulum**

Reka bentuk kurikulum menumpukan kepada usaha dengan mana sesuatu kurikulum itu dibina atau direka cipta, terutama dalam menyusun atur bahagian-bahagian yang terdapat dalam perancangan kurikulum. Istilah reka bentuk kurikulum yang kadang kala dipanggil juga sebagai organisasi kurikulum – merujuk kepada penyusunan komponen-komponen dalam sesebuah kurikulum agar menjadi satu entiti yang tersendiri dalam menyelesaikan satu perkara atau isu yang penting. Jenis reka bentuk yang dipilih oleh seseorang guru bergantung kepada pendekatan kurikulum dan pegangan falsafahnya.

  Komponen-komponen yang akan disusun aturkan ketika reka bentuk kurikulum ini ialah;

(1) matlamat, tujuan dan objektif;

(2) isi kandungan;

(3) pengalaman pembelajaran

(4) pendekatan penilaian.

Tabii setiap komponen ini dan bagaimana setiap komponen itu disusunkan atau diorganisasikan dalam perancangan kurikulum merupakan perkara yang dimaksudkan dengan istilah reka bentuk kurikulum.

Dengan kata lain reka bentuk kurikulum menekankan tentang tabii dan penyusunan keempat-empat komponen kurikulum tadi. Kebanyakkan perancangan kurikulum mempunyai kesemua empat komponen ini dalam reka bentuk mereka, namun penekanannya adalah tidak sama.

Biasanya, isi kandungan mendapat penekanan yang utama. Walau bagaimanapun sekolah ada kalanya mereka bentuk kurikulum yang menekankan pendekatan objektif dan penilaian. Sesetengah reka bentuk menekankan pula pengalaman pembelajaran atau aktiviti pelajar.

**2.Komponen-Komponen Kurikulum**

Ketika seseorang pendidik berusaha mereka bentuk kurikulum atau program yang dihajatkannya, beliau perlu bertanyakan akan persoalan-persoalan berikut;Apakah matlamat, tujuan dan objektif yang ingin dicapai dalam kurikulum atau program ini, Apakah isi kandungan yang seharusnya disampaikan kepada pelajar. Apakah pengalaman pembelajaran yang sesuai digunakan atau aktiviti pelajar yang harus dilaksanakan.

Apakah kaedah penilaian yang sesuai digunakan. Ini bermakna pendidik perlu memperincikan setiap komponen tadi. Keputusan yang dilakukan dalam satu komponen biasanya akan mempengaruhi keputusan untuk komponen yang lain. Lazimnya ketika melakukan proses perincian ini, seseorang pendidik itu akan dipengaruhi oleh falsafah dan pendekatan kurikulum yang diyakininya.

**3.Model-Model Reka Bentuk Kurikulum**

Agar anda dapat mereka bentuk kurikulum yang sesuai dengan masalah yang ingin anda selesaikan, anda perlu kepada ilmu tentang model-model reka bentuk yang biasanya digunakan dalam dunia pendidikan. Menurut Ornstein & Hunkins (1988: 171) terdapat banyak reka bentuk kurikulum yang didasarkan kepada tiga bentuk yang asas. Tiga bentuk tersebut adalah;

(1) Reka bentuk berpusatkan subjek;

2) Reka bentuk berpusatkan pelajar dan

(3) Reka bentuk berpusatkan masalah.

**Reka Bentuk Berpusatkan Subjek**

Reka bentuk berpusatkan subjek merupakan reka bentuk yang terkenal dan digunakan secara meluas. Ini kerana ilmu dan isi kandungan diterima dengan baik sebagai bahagian yang penting dalam sesebuah kurikulum. Reka bentuk berpusatkan subjek merangkumi reka bentuk mata pelajaran, reka bentuk disiplin, reka bentuk “broad field” dan reka bentuk korelasi.

1. Reka Bentuk Mata Pelajaran

Reka bentuk mata pelajaran merupakan reka bentuk yang tertua di sekolah dan yang paling diketahui oleh para guru dan kebanyakan orang. Ia diketahui umum kerana para guru dan kebanyakan orang lazimnya mendapat pendidikan dengan mengalami reka bentuk ini. Ia juga popular kerana selari dengan penulisan dan penulisan buku teks di samping selari dengan latihan guru sebagai pakar mata pelajaran. Reka bentuk ini didasarkan kepada andaian bahawa insan itu unik dan istimewa kerana intelektualnya. Manusia berupaya mencari dan memperoleh ilmu. Dalam reka bentuk ini, kurikulum direka bentuk menurut bagaimana ilmu pengetahuan telah dikembangkan menurut sesuatu subjek. Dengan letusan maklumat yang mengakibatkan pengkhususan dalam bidang-bidang ilmu, pembahagian mata pelajaran bukan sahaja menjadi banyak malahan menjadi terlalu kompleks

2. Reka Bentuk Disiplin

 Reka bentuk disiplin bukan sahaja menekankan tentang isi kandungan malah cara atau proses sesuatu disiplin itu dikembangkan. Contohnya dalam sains, struktur ilmu dalam bidang tersebut dan kaedah proses sains yang menjadi kaedah perkembangan ilmu itu juga penting dalam mereka bentuk kurikulum jenis ini. Ini bermaksud pelajar bukan sahaja ditekankan agar memperoleh ilmu dalam bidang sains malah memperoleh cara bagaimana ahli sains memperoleh ilmu. Reka bentuk ini dibina dengan pertamanya mengenal pasti struktur ilmu untuk sesuatu subjek yang berdisiplin dan keduanya mengenal pasti kaedah atau proses yang terlibat dalam mengembangkan ilmu dalam bidang itu. Berdasarkan struktur sesuatu disiplin itu, isi kandungan dalam sesebuah kurikulum boleh dipilih di samping cara mengorganisasikan isi kandungan itu untuk proses pembelajaran.

 3. Reka Bentuk “Broad Field”

Reka bentuk ini cuba menyatukan dua atau tiga subjek yang berkaitan menjadi satu bidang kajian yang bersepadu. Contoh mata pelajaran Bahasa Melayu, sejarah dan sains disepadukan jadi satu mata pelajaran. Reka bentuk ini terhasil daripada tuntutan masyarakat yang meminta sekolah mengajarkan pelajar ilmu yang bersepadu dan tidak terasing-asing seperti yang terdapat dalam reka bentuk mata pelajaran dan reka bentuk disiplin. Reka bentuk ini melenyapkan sempadan mata pelajaran dan disiplin dan dengan yang demikian akan menjadikan maklumat itu menjadi lebih bermakna bagi diri pelajar.Selain itu reka bentuk ini juga membolehkan pelajar melihat perkaitan antara pelbagai subjek yang terdapat dalam kurikulum. Ilmu dengan demikian dilihat oleh pelajar sebagai satu yang bersepadu. Contohnya di menengah rendah, Biologi, Kimia dan Fizik disepadukan membentuk Sains Paduan. Di menengah atas, Biologi, Kimia dan Fizik disepadukan menjadi Sains Teras.

 4. Reka Bentuk Korelasi

Reka bentuk ini merupakan reka bentuk yang boleh digunakan sekiranya seseorang tidak mahu pergi jauh sehingga membentuk reka bentuk “broad field”.Dalam reka bentuk ini seseorang itu boleh mengaitkan secara kadang kala maklumat daripada subjek yang berlainan dengan tujuan mengurangkan pemecahan antara subjek.Sebagai contoh seorang pendidik sains perlu bekerjasama dengan guru sejarah bagi menghasilkan tugasan yang menuntut pelajar mengaitkan maklumat sains dengan sejarah. Dengan yang demikian beliau boleh meminta pelajarnya melaksanakan tugasan berhubung “Sejarah satu teori sains”.

Reka Bentuk Korelasi. Biasanya apabila kursus-kursus diolah dengan menggunakan pendekatan penyelesaian masalah, perkaitan antara subjek akan berlaku tetapi sempadan antara subjek masih dikekalkan.Dalam reka bentuk ini pendidik daripada pelbagai subjek yang ingin mengaitkan maklumat mereka antara satu sama lain harus bekerjasama memikirkan dan merancangkan kursus atau tugasan yang memerlukan pelajar mengaitkan maklumat daripada subjek-subjek itu.

**Reka Bentuk Berpusatkan Pelajar**  
 Reka bentuk berpusatkan pelajar didasarkan kepada andaian bahawa pelajar merupakan fokus atau pusat kepada sesuatu program pendidikan. Pandangan ini telah didasarkan kepada mazhab falsafah pendidikan progressivisme. Reka bentuk jenis ini terdiri daripada reka bentuk berikut:

1. Reka bentuk berpusatkan kanak-kanak,
2. Reka bentuk berpusatkan pengalaman

1. Reka bentuk berpusatkan kanak-kanak

Reka bentuk ini menekankan agar kurikulum direka bentuk menurut pendekatan semula jadi kanak-kanak ketika belajar.Reka bentuk ini didasarkan kepada andaian bahawa kanak-kanak akan berkembang jika mereka diberi peluang untuk berinteraksi dengan alam. Sebagai contoh dalam pengajaran geografi para pelajar seharusnya dibawa ke kajian lapangan dan meminta mereka melukis lanskap dan peta yang mudah. Ini dikatakan sebagai lebih produktif berbanding dengan hanya membaca buku.

2. Reka bentuk berpusatkan pengalaman

Reka bentuk ini sangat mirip dengan reka bentuk berpusatkan kanak-kanak kerana menekankan kanak-kanak sebagai asas untuk mengorganisasikan dunia sekolah mereka. Namun, ia berbeza daripada reka bentuk berpusatkan kanak-kanak kerana dalam pandangan mereka yang menyakini reka bentuk ini, minat dan keperluan kanak-kanak tidak boleh dijangka dan dengan yang demikian kurikulum tidak dapat dirancang lebih awal. Hanya apabila kanak-kanak itu sampai ke sekolah, aktiviti yang sesuai dirancangan secara spontan untuk hari itu. Reka bentuk jenis ini dan reka bentuk berpusatkan kanak-kanak sangat menekankan minat kanak-kanak

**Reka Bentuk Berpusatkan Masalah**

Reka bentuk kurikulum berpusatkan masalah memfokuskan kepada masalah dalam kehidupan sama ada pada tahap individu atau masyarakat amnya. Reka bentuk berpusatkan masalah diorganisasikan untuk memperkukuhkan warisan budaya dan juga mengambil kira keperluan masyarakat dan komuniti yang tidak dapat dipenuhi. Walaupun reka bentuk ini meletakkan individu dalam konteks masyarakat, namun ia berbeza daripada reka bentuk berpusatkan individu dalam satu perkara utama. Reka bentuk berpusatkan masalah dirancangkan sebelum kehadiran pelajar. Walau bagaimanapun, perancang reka bentuk berpusatkan masalah sedar keperluan menyesuaikan reka bentuk ini agar mengambil kira keperluan dan situasi pelajar.

Bagaimana reka bentuk ini diorganisasikan bergantung sebahagian besarnya kepada sifat tabii masalah yang ingin dikaji atau diselesaikan.Oleh kerana itu, isi kandungannya selalu merentas sempadan banyak mata pelajaran. Reka bentuk ini juga perlu didasarkan kepada keperluan, urusan dan keupayaan pelajar.Penekanan duaan kepada isi kandungan dan perkembangan diri pelajar ini membezakan reka bentuk berpusatkan masalah ini daripada reka bentuk yang lain.

Oleh kerana reka bentuk berpusatkan masalah ini mengambil penekanannya daripada masalah masyarakat, keperluan, minat dan keupayaan pelajar, terdapat kepelbagaian dalam reka bentuk ini.Sesetengahnya memfokuskan kepada situasi kehidupan yang berterusan, yang lain menumpukan kepada masalah sosial yang semasa, sesetengahnya pula mengambil kira tentang bidang-bidang kehidupan dan ada pula berurusan dengan pembangunan semula masyarakat.

1. Reka bentuk situasi-kehidupan

Reka bentuk ini mengandaikan bahawa pembelajaran di sekolah akan menjadi lebih bermakna jika pembelajaran itu dapat digunakan secara terus dalam kehidupan sebenar pelajar. Sekolah dengan yang demikian seharusnya mengajarkan masalah-masalah seperti masalah dalam kehidupan sebenar. Pendidik yang menggunakan reka bentuk ini akan membantu pelajar meluaskan pandangan dan mendalamkan generalisasinya tentang masalah-masalah berkait dengan kehidupan di dunia yang sebenar iaitu dunia di luar daripada dunia sekolah.  
 Sebagai contoh situasi kehidupan yang sentiasa perlu diberikan perhatian ialah;situasi yang menuntut perkembangan potensi individu dari segi kesihatan, intelektual, tanggungjawab dan penzahiran dirinya; situasi yang menuntut perkembangan kerjasama masyarakat dalam aspek hubungan sesama insan, hubungan dalam kumpulan dan hubungan antara kumpulan; dan akhirnya situasi yang menuntut kepada keupayaan mengambil kira faktor-faktor dan kuasa alam semula jadi. Di samping situasi-situasi kehidupan ini, keupayaaan dan keperluan pelajar harus juga menjadi dasar kepada reka bentuk ini.

2. Reka Bentuk Pembangunan Semula Masyarakat

Reka bentuk ini menekankan pembangunan semula masyarakat. Pereka bentuk kurikulum ini berminat mencari perkaitan antara kurikulum dengan perkembangan masyarakat dari aspek sosial, politik dan ekonomi. Mereka menyakini bahawa melalui kurikulum dapat dilakukan perubahan dalam masyarakat yang akhirnya akan melahirkan masyarakat yang adil. Contoh kemahiran ahli masyarakat.

**Tips Rekabentuk Kurikulum**

Petua reka bentuk kurikulum berikut dapat membantu pendidik menguruskan setiap peringkat proses reka bentuk kurikulum.

* **Kenal pasti keperluan pihak berkepentingan** (iaitu, pelajar) awal dalam proses reka bentuk kurikulum. Ini boleh dilakukan melalui analisis keperluan, yang melibatkan pengumpulan dan analisis data yang berkaitan dengan pelajar. Data ini mungkin termasuk apa yang telah diketahui oleh pelajar dan apa yang perlu mereka ketahui untuk menjadi mahir dalam bidang tertentu atau kemahiran. Ia juga boleh memasukkan maklumat tentang persepsi pelajar, kekuatan, dan kelemahan.
* **Buat senarai matlamat dan hasil pembelajaran yang jelas**.

Ini akan membantu anda menumpukan perhatian kepada tujuan kurikulum dan membolehkan anda merancang arahan yang dapat mencapai hasil yang diinginkan. Matlamat pembelajaran adalah perkara yang guru mahukan pelajar mencapai dalam kursus ini. Hasil pembelajaran adalah pengetahuan, kemahiran dan sikap yang dapat diukur yang seharusnya dicapai oleh pelajar dalam kursus ini.

* **Kenal pasti kekangan** yang akan memberi kesan terhadap reka bentuk kurikulum anda. Sebagai contoh, masa adalah kekangan biasa yang mesti dipertimbangkan. Hanya terdapat banyak jam, hari, minggu atau bulan dalam istilah ini. Jika tidak ada masa yang cukup untuk menyampaikan semua arahan yang telah dirancang, ia akan memberi kesan kepada hasil pembelajaran.
* **Pertimbangkan untuk membuat peta kurikulum** (juga dikenali sebagai matriks kurikulum) supaya anda boleh menilai dengan betul urutan dan koheren arahan. Pemetaan kurikulum menyediakan gambar rajah atau indeks kurikulum visual. Menganalisa representasi visual kurikulum adalah cara yang baik untuk mengenal pasti potensi jurang, kelebihan atau masalah keselarasan dalam urutan arahan. Peta kurikulum boleh dibuat di atas kertas atau dengan program perisian atau perkhidmatan dalam talian yang direka khusus untuk tujuan ini.
* **Kenal pasti kaedah pengajaran**yang akan digunakan sepanjang kursus dan mempertimbangkan bagaimana mereka akan bekerja dengan gaya pembelajaran pelajar. Jika kaedah pengajaran tidak kondusif kepada kurikulum, reka bentuk pengajaran atau reka bentuk kurikulum perlu diubah dengan sewajarnya.
* **Menetapkan kaedah penilaian** yang akan digunakan pada akhir dan semasa tahun pelajaran untuk menilai pelajar, pengajar, dan kurikulum. Penilaian akan membantu anda menentukan sama ada reka bentuk kurikulum berfungsi atau jika gagal. Contoh perkara yang perlu dinilai termasuk kekuatan dan kelemahan kurikulum dan kadar pencapaian yang berkaitan dengan hasil pembelajaran. Penilaian yang paling berkesan adalah berterusan dan bersimpati.
* **Ingat bahawa reka bentuk kurikulum bukanlah satu langkah satu proses**; Penambahbaikan berterusan adalah keperluan. Reka bentuk kurikulum perlu dinilai secara berkala dan ditapis berdasarkan data penilaian. Ini mungkin melibatkan perubahan kepada bahagian reka bentuk melalui kursus untuk memastikan bahawa hasil pembelajaran atau tahap kemahiran tertentu akan dicapai pada akhir kursus.